Manden er blevet behandlet på hospitalet, men har ikke været i livsfare.

En 34-årig blev natten til lørdag stukket fire gange med en kniv i en lejlighed på Øster Sundby Vej i Aalborg. Politiet modtog anmeldelsen omkring klokken 02.45. Den forurettede er blevet behandlet på hospitalet, men har ikke været i livsfare, oplyser Carsten Straszek, politikommissær ved Nordjyllands Politi. Manden, der førte kniven, var en 25-årig mand, som lørdag klokken 13.00 fremstilles i et grundlovsforhør. Her vil han blive sigtet for kvalificeret vold, oplyser Carsten Straszek. De to personer havde været tilstede i samme lejlighed, hvor de sammen havde indtaget alkohol.